Broj: 711-I-1171-P-106-18/19-04-18

Zagreb, 5. travnja 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Karla Starčevića, gradonačelnika Grada Gospića,** na 45. sjednici, održanoj 5. travnja 2019.g., donosi sljedeću

**ODLUKU**

1. **Propustom da u roku od 30 dana od 12. lipnja 2017.g., kada je stupio na dužnost gradonačelnika Grada Gospića, ispuni obvezu podnošenja izvješća o imovinskom stanju na pravilno i potpuno ispunjenom obrascu, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 20. listopada 2017.g., dužnosnik Karlo Starčević počinio je povredu članka 10. ZSSI-a, u vezi članka 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Karlu Starčeviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn.**
3. **Poziva se dužnosnik Karlo Starčević da u roku od 15 dana od dana primitka ove Odluke podnese ispravno i potpuno ispunjeni obrazac izvješća o imovinskom stanju dužnosnika povodom stupanja na dužnosti gradonačelnika Grada Gospića u mandatu 2017. – 2021.g. U protivnom, Povjerenstvo će protiv dužnosnika pokrenuti novi postupak zbog povrede članka 8. i 9. ZSSI-a.**

Obrazloženje

Povjerenstvo je na 4. sjednici, održanoj 6. travnja 2018.g., pokrenulo postupak za odlučivanje o sukobu interesa protiv dužnosnika Karla Starčevića, gradonačelnika Grada Gospića, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je istekao 20. listopada 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost gradonačelnika Grada Gospića.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Karlo Starčević stupio na dužnost gradonačelnika Grada Gospića 12. lipnja 2017.g. Stoga je Karlo Starčević, povodom obnašanja navedene dužnosti, obvezan postupati sukladno odredbama navedenog Zakona.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Sukladno članku 9. stavku 1. ZSSI-a, u izvješću o imovinskom stanju dužnosnici su dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Sukladno stavku 2. istog članka Zakona dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Sukladno članku 8. stavku 1. podstavku 1. i 2. ZSSI-a, podaci o stečenoj imovini koji se moraju prijaviti obuhvaćaju podatke o stečenim nekretninama po svim osnovama te o stečenim pokretninama veće vrijednosti, koje sukladno članku 8. stavku 8. ZSSI-a podrazumijevaju vozila, plovila, zrakoplove, radne strojeve, lovačko oružje, umjetnine, nakit, druge predmete osobne uporabne vrijednosti, vrijednosne papire, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Izvješće o imovinskom stanju dužnosnika, sukladno članku 8. stavku 9. ZSSI-a, podnosi se na obrascu čiji oblik i sadržaj propisuje Povjerenstvo. Člankom 27. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“ br. 105/14., u daljnjem tekstu: Pravilnik) propisano je da Povjerenstvo propisuje obrasce izvješća o imovinskom stanju dužnosnika za početak mandata, promjene tijekom mandata i za završetak mandata te daje upute za popunjavanje obrazaca.

Na temelju navedenih odredaba članka 8. stavka 9. ZSSI-a i članka 27. Pravilnika Povjerenstvo je dana 31. prosinca 2014.g. donijelo Odluku broj 711-I-33-R-4/15-01-1 („Narodne novine“ br. 4/15) kojom je propisan elektronički oblik obrasca izvješća o imovinskom stanju dužnosnika, njegov sadržaj i način pristupanja obrascu, a određeno je da je način popunjavanja obrasca izvješća detaljno utvrđen posebnom uputom, objavljenom na mrežnoj stranici Povjerenstva. Sukladno članku 3. ove Odluke, ista se Odluka primjenjuje od 15. siječnja 2015.g.

Sukladno točki V. Uputa za popunjavanje obrasca izvješća o imovinskom stanju dužnosnika, objavljenih 7. siječnja 2015.g. na službenoj internetskoj stranici Povjerenstva, podaci o svim nekretninama koji čine imovinu dužnosnika, njegovog bračnog druga ili malodobne djece unose se u rubrici obrasca naziva „Podaci o nekretninama“.

Ova rubrika obuhvaća više podataka koje je potrebno unijeti za navedene nekretnine i to: vrstu nekretnine; državu u kojoj se nekretnina nalazi; podatke o točnoj adresi nekretnine ( mjesto, poštanski broj i adresa); mjernu jedinicu i površinu nekretnine, katastarsku općinu nekretnine; vrstu vlasništva (knjižno ili vanknjižno) te ovisno o tome broj ZK uloška ili broj katastarske čestice; približnu tržišnu vrijednost nekretnine u kunama u trenutku podnošenje izvješća; oblik vlasništva nekretnine (vlasništvo ili suvlasništvo s podatkom o udjelu); način stjecanja nekretnine.

Ujedno, sukladno točki V. Uputa za popunjavanje obrasca izvješća o imovinskom stanju dužnosnika, podaci o svim pokretninama vrijednosti veće od 30.000,00 kn koji čine imovinu dužnosnika, njegovog bračnog druga ili malodobne djece unose se u rubriku obrasca naziva „Podaci o pokretninama koje se upisuju u javni registar“ ili u rubriku obrasca naziva „Podatci o ostalim pokretninama pojedinačne vrijednosti veće od 30.000,00 kn“. Obje ove rubrike obuhvaćaju više podataka koje je potrebno unijeti za navedene pokretnine i to: vrstu; marku i tip odnosno opis; godinu proizvodnje za registrirane pokretnine; vrijednost u kunama u trenutku podnošenja izvješća; oblik vlasništva (vlasništvo ili suvlasništvo s naznakom suvlasničkog udjela); način stjecanja.

Povjerenstvo je dana 14. srpnja 2017.g. u knjigama ulazne pošte Povjerenstva pod brojem 711-U-4655-IK-2110/17-01-3, zaprimilo Izvješće o imovinskom stanju dužnosnika Karla Starčevića u fizičkom obliku, a nakon što je prethodnog dana dužnosnik podnio isto izvješće u elektronskom obliku.

Sukladno članku 23. ZSSI-a, Povjerenstvo je izvršilo prethodnu (administrativnu) provjeru podataka iz podnesenog Izvješća te je utvrdilo da dužnosnik Karlo Starčević nije pravilno i potpuno ispunio podneseni obrazac Izvješća o imovinskom stanju dužnosnika. Dužnosnik je umjesto da podatke o određenoj nekretnini i pokretninama upiše u pripadajuće rubrike obrasca „Podaci o nekretninama“ te „Podaci o pokretninama koje se upisuju u javni registar“ ili „Podatci o ostalim pokretninama pojedinačne vrijednosti veće od 30.000,00 kn“, u rubrici „Napomena“ naveo slijedeće podatke: "u vlasništvu nalazi građevinsko zemljište veličine ccc 700 m2. Zemljište se nalazi na području Dugog Sela, a njegova tržišna vrijednost iznosi približno 20000,00 kn. Na katastarskoj čestici 360 u sklopu građevinskog objekta nalazi se i proizvodni pogon sa strojevima i aparaturama čija je trenutna tržišna vrijednost približno 15.000.000,00 Eura“. Stoga, osim što podaci nisu navedeni u potrebnoj rubrici, posljedično dužnosnik nije prijavio sve tražene podatke o predmetnoj nekretnini i pokretninama, koje je nužno navesti sukladno propisanom obrascu Izvješća o imovinskom stanju.

Člankom 10. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje naveden obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Slijedom navedenog, a sukladno članku 10. stavku 1. ZSSI-a, Povjerenstvo je zaključkom broj 711-I-1395-IK-2110/17-02-9 od 19. rujna 2017.g. pozvalo dužnosnika Karla Starčevića da u roku od 15 dana od dana primitka zaključka podnese Povjerenstvu ispravno i potpuno ispunjeni obrazac izvješća o imovinskom stanju dužnosnika, sukladno uputi danoj u obrazloženju zaključka. Uvidom u zaprimljenu povratnicu, Povjerenstvo je utvrdilo da je dužnosnik navedeni zaključak zaprimio 5. listopada 2017.g.

S obzirom da dužnosnik Karlo Starčević u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je, na temelju članka 10. stavka 3. ZSSI-a, pokrenulo predmetni postupak protiv dužnosnika Karla Starčevića, kako je već navedeno u prvom odlomku obrazloženja ove odluke. Sukladno odredbi članka 39. stavka 3. ZSSI-a, istom odlukom o pokretanju postupka dužnosnik je pozvan da, u roku od 15 dana od dana primitka odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz ovog obrazloženja.

Dužnosnik je podnio svoje očitovanje na Odluku o pokretanju postupka, koje je zaprimljeno 2. srpnja 2018. u knjizi ulazne pošte Povjerenstva pod brojem 711-U-2057-P-106/18-03-4.

U očitovanju dužnosnik izražava čuđenje da je protiv njega pokrenut postupak sukoba interesa jer, kako navodi, nikada u svom životu nije poslovno niti bilo kako drugačije surađivao sa Gradom Gospićem ili državnim tijelima te da se u konkretnom slučaju radi o minornom propustu. Nadalje, dužnosnik navodi da je u ispunjavanju izvješća o imovinskom stanju na kraju ostala jedna nejasnoća koja je u ovom slučaju kako financijski tako i pravno zanemariva. Dužnosnik pojašnjava da je njegovo zemljište Dugom Selu uređenjem katastarskih i gruntovnih knjiga dobilo novi broj čestice za što je saznao tek po stupanju na dužnost te da mu je izvadak iz zemljišnih knjiga uredno izdan tek 23. studenog 2017. Dužnosnik navodi da je nakon toga neuspješno pokušao ući u svoj korisnički račun na mrežnim stranicama Povjerenstva, ali da je negdje zagubio lozinku i da je na tome ostalo. Dužnosnik navodi da, stoga što nije uspio pristupiti korisničkom računu, uz očitovanje šalje presliku izvatka iz zemljišnih knjiga za predmetnu nekretninu. Ujedno navodi da se na k.č.br. 360, na kojoj je sagrađena Pivovara, nalazi kompletno postrojenje na cca. 1800 m/2 poslovnog prostora. Obrazlaže da je tvornicu kao takvu nemoguće razdvojiti na komponente i da ukupna procjena vrijednosti kao takva stoji. Zaključno dužnosnik moli ako je moguće dobiti novu lozinku za pristup korisničkom računu kako bi nadopunio izvješće o imovinskom stanju, ali ostaje kod stava da je potrebna nadopuna podataka o zemljištu u Dugom Selu minorna.

Povjerenstvo naglašava da, s obzirom na nedostatke utvrđene u postupku administrativne provjere Izvješća o imovinskom stanju koje je dužnosnik Karlo Starčević podnio 14. srpnja 2017.g., isto Izvješće nije nikad odobreno niti objavljeno sukladno članku 8. stavku 10. ZSSI-a.

Povjerenstvo naglašava da navođenjem podataka, koje je dužnosnik propustio navesti u podnesenom Izvješću o imovinskom stanju, u dostavljenom očitovanju na Odluku o pokretanju postupka, kao niti dostavljanjem izvatka iz zemljišnih knjiga, dužnosnik nije ispunio predmetnu obvezu. Sukladno citiranim odredbama članka 8. i 9. ZSSI-a, dužnosnik obvezu podnošenja izvješća o imovinskom stanju može ispuniti samo unosom podataka u propisani obrazac Izvješća.

Stoga je, kako u izreci i obrazloženju navedenog Zaključka od 19. rujna 2017.g., kojim je pozvan postupiti sukladno obvezi iz članka 8. i 9. ZSSI-a, a i u izreci i obrazloženju Odluke o pokretanju postupka od 2. srpnja 2018.g., više puta izričito navedeno da je dužnosnik dužan Povjerenstvu podnijeti ispravno i potpuno ispunjeni obrazac izvješća o imovinskom stanju dužnosnika s uputom u obrazloženju koje je podatke propustio unijeti u obrazac, a nije samo pozvan dostaviti iste podatke. Nesporno je da je, sukladno propisanom postupku ispunjavanja propisanog obrasca Izvješća i podnošenja Izvješća Povjerenstvu, samo dužnosnik ovlašten unositi podatke u Izvješće o svojem imovinskom stanju te stoga iste podatke ne može u Izvješće, povodom dostavljenih podataka, unijeti samo Povjerenstvo.

Nadalje, Povjerenstvo ukazuje da se dužnosnici koji imaju bilo kakve tehničke poteškoće vezano za pristup korisničkom računu i ispunjavanje obveze podnošenja izvješća o imovinskom stanju uvijek mogu obratiti djelatnicima Povjerenstva te se svaki takav problem beziznimno rješava. No, dužnosnici moraju voditi računa da je podnošenje izvješća o imovinskom stanju njihova zakonska obveza i da ne mogu odustati od podnošenja izvješća jer su naišli na tehničku poteškoću, a pogotovo ne stoga što su izgubili ili zaboravili lozinku.

Povodom navoda iz dužnosnikova očitovanja da je izgubio lozinku za pristup korisničkom računu na mrežnim stranicama Povjerenstva, putem kojeg se ispunjava elektronički obrazac izvješća o imovinskom stanju, Ured Povjerenstva je izvršio resetiranje lozinke 18. siječnja 2019.g. Istoga dana, putem adrese elektroničke pošte koju je dužnosnik Povjerenstvu dostavio za službenu elektroničku komunikaciju (*karlo.starcevic@gospic.hr*), dužnosniku je upućena obavijest o tome da je izvršeno resetiranje lozinke te da će obavijest o privremenoj, automatski generiranoj lozinki dobiti putem iste adrese elektroničke pošte. U istoj poruci dužnosniku je ukazano da je navedena automatska lozinka privremena te da je potrebno da dužnosnik pristupi korisničkom računu i sam promijeni lozinku u trajnu lozinku koju će nadalje koristiti. Dužnosniku je napomenuto da, ukoliko privremena lozinka istekne prije nego postupi po uputi, da se ponovo obrati Povjerenstvu radi resetiranja lozinke.

Uvidom u knjigu ulazne pošte Povjerenstva utvrđeno je da dužnosnik Karlo Starčević niti do dana donošenja ove odluke nije podnio Povjerenstvu novo, pravilno i potpuno ispunjeno izvješće o imovinskom stanju dužnosnika povodom početka obnašanja dužnosti gradonačelnika Grada Gospića niti se ponovo obratio Povjerenstvu radi kakvih poteškoća.

Slijedom navedenog, Povjerenstvo je u provedenom postupku nedvojbeno utvrdilo da je dužnosnik Karlo Starčević propustio u roku od 30 dana od 12. lipnja 2017.g., kada je stupio na dužnost gradonačelnika Grada Gospića, ispuniti obvezu podnošenja izvješća o imovinskom stanju na pravilno i potpuno ispunjenom obrascu, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 20. listopada 2017.g., čime je dužnosnik Karlo Starčević počinio povredu članka 10. ZSSI-a, u vezi članka 8. i 9. ZSSI-a. Stoga je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz stavka 1. točke 2. i 3. istog članka. Povjerenstvo stoga ukazuje da se za povredu članka 10. ZSSI-a ne može izreći sankcija opomena.

Povjerenstvo ističe da je podnošenje izvješća o imovinskom stanju dužnosnika jedna od temeljnih obveza dužnosnika propisana odredbama ZSSI-a te učinkovit instrument sprječavanja sukoba interesa i prevencije korupcije.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Kao okolnost koja ukazuje na opravdanost izricanja najblaže zakonom predviđene sankcije za povredu članka 10. ZSSI-a, Povjerenstvo je cijenilo činjenicu da dužnosnik u aktualnom mandatu prvi puta obnaša javnu dužnost te okolnost da je tražene podatke ipak dostavio.

S obzirom na navedeno, Povjerenstvo je ocijenilo primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće, u iznosu od 2.000,00 kuna, te je stoga odlučeno kao u točki II. izreke ove Odluke.

S obzirom da odredbe članka 8. i 9. ZSSI-a obvezuju dužnosnike od stupanja na dužnost pa do 12 mjeseci od dana prestanka obnašanja dužnosti, sukladno članku 20. stavku 3. ZSSI-a, a da dužnosnik niti u trenutku donošenja ove meritorne Odluke nije dostavio ispravno i potpuno ispunjeni obrazac izvješća o imovinskom stanju dužnosnika povodom početka obnašanja predmetne dužnosti, dužnosnika je bilo potrebno iznova pozvati da podnese obvezno Izvješće.

Povjerenstvo ističe da su pravilno i potpuno prikazani podatci u obrascu Izviješća o imovinskom stanju osnovni preduvjet provođenja postupka redovite provjere prikazanih podataka. Kako bi Povjerenstvo moglo provesti redovitu provjeru podataka koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju s pribavljenim podacima od Porezne uprave, nadležnih općinskih sudova i drugih nadležnih tijela u Republici Hrvatskoj, neophodno je da izvješće o imovinskom stanju bude podneseno i popunjeno pravilno i potpuno, sukladno utvrđenom obrascu Izvješća.

Iz navedenog razloga Povjerenstvo je obvezno, prije unosa podataka u Registar dužnosnika i njihove javne objave, provesti prethodnu (administrativnu) provjeru koja obuhvaća provjeru je li izvješće o imovinskom stanju podneseno od strane dužnosnika u zakonskom roku te je li pravilno i potpuno ispunjeno. U slučaju nepravilno popunjenog obrasca izvješća o imovinskom stanju dužnosnika, isto ne može biti uneseno u Registar dužnosnika, niti se može objaviti na internetskim stranicama Povjerenstva.

Ako dužnosnik u roku od 15 dana od dana primitka ove Odluke ne podnese Povjerenstvu ispravno i potpuno ispunjeni obrazac izvješća o imovinskom stanju dužnosnika povodom stupanja na dužnosti gradonačelnika Grada Gospića u mandatu 2017. – 2021.g., Povjerenstvo će protiv dužnosnika pokrenuti novi postupak zbog povrede članka 8. i 9. ZSSI-a. Stoga je u točki III. izreke ove Odluke dužnosnik ponovno pozvan postupiti sukladno navedenoj obvezi..

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Karlo Starčević, elektroničkom dostavom
2. Objava na internetskoj stranici Povjerenstva
3. Pismohrana